Ֆրեդերիկ Ռյոնով

Ֆրեդերիկ Ռյոնով (դան․՝ Frederik Rønnow, օգոստոսի 4, 1992(1992-08-04)[…], Հորսենս, Կենտրոնական Յուտլանդիա տարածաշրջան, Դանիա), դանիացի պրոֆեսիոնալ ֆուտբոլիստ։ Ներկայումս հանդես է գալիս Այնտրախտ Ֆրանկֆուրտի և Դանիայի ազգային հավաքականի կազմում։ Խաղում է դարպասապահի դիրքում։


== Ակումբային կարիերա ==


=== Հորսենս ===
Ռյոնովը Հորսենսի ակադեմիայի սան է։ Իր պրոֆեսիոնալ դեբյուտը նշեց 2011 թվականի սեպտեմբերի 7-ին՝ Դանիայի գավաթի Հոլստեբրոյի դեմ խաղում։ Դանիայի առաջնությունում իր առաջին հանդիպումը անցկացրեց 2012 թվականի մարտի 31-ին՝ Օլբորգի դեմ խաղում։ Մայիսի 17-ին նա խաղադաշտ դուրս եկավ Դանիայի գավաթի եզրափակչում՝ Կոպենհագենի դեմ խաղում, սակայն Հորսենսը պարտվեց 1-0 հաշվով։ Իր առաջին հանդիպումը եվրոպական առաջնություններում Ռյոնովը անցկացրեց 2012 թվականի օգոստոսի 2-ին՝ Եվրոպայի Լիգայի որակավորման 3-րդ փուլի Էլֆսբորգի դեմ խաղում։ 2012-13 մրցաշրջանում անցկացրեց 42 հանդիպում բոլոր մրցաշարերում՝ բաց թողելով 66 գնդակ ու 13 խաղերում պահելով իր դարպասը անառիկ և ճանաչվելով Հորսենսի տարվա լավագույն ֆուտբոլիստ։ 2013 թվականի հուլիսի 5-ին Ռյոնովը 1 տարվա վարձավճարով միացավ Էսբյերգին՝ թիմի կազմում անցկացնելով 26 հանդիպում։ 2014 թվականին նա վերադարձավ Հորսենս։ Ակումբի կազմում նա անցկացրեց 71 հանդիպում՝ բաց թողելով 95 գնդակ և 23 խաղում պահելով իր դարպասը անառիկ։


=== Բրոնդբյու ===
2015 թվականի հուլիսի 2-ին Ռյոնովը տեղափոխվեց Բրոնդբյու։ Իր դեբյուտը ակումբի կազմում նշեց օգոստոսի 9-ին՝ Ռանդերսի դեմ խաղում։ 2016 թվականի օգոստոսի 18-ին նա հեռացվեց խաղադաշտից Եվրոպայի Լիգայի որակավորման փլեյ-օֆֆ փուլի Պանատինաիկոսի դեմ խաղում՝ կարմիր քարտ ստանալով հանդիպման 50-րդ րոպեին։ 2017 թվականի ապրիլի 30-ին՝ Սյոներյուսկի դեմ խաղում Ռյոնովը առաջին անգամ խաղադաշտ դուրս եկավ թիմի ավագի թևկապով։ Մայիսի 25-ին դանիացին խաղադաշտ դուրս եկավ Դանիայի գավաթի եզրափակչի Կոպենհագենի դեմ խաղում, սակայն Բրոնդբյուն պարտվեց 3-1 հաշվով։ Հաջորդ տարի նա կրկին մասնակցեց Դանիայի գավաթի եզրափակչին, բայց այս անգամ իր թիմը հաղթեց 3-1 հաշվով Սիլկեբորգին՝ նվաճելով գավաթը։ Բրոնդբյուի կազմում Ռյոնովը անցկացրեց 120 հանդիպում՝ բաց թողելով 121 գնդակ և 42 խաղում իր դարպասը պահելով անառիկ։


=== Այնտրախտ Ֆրանկֆուրտ ===
2018 թվականի ապրիլի 12-ին Ռյոնովը 4 տարվա պայմանագիր կնքեց Այնտրախտ Ֆրանկֆուրտի հետ՝ թիմին միանալով 2017-18 մրցաշրջանից հետո։ Իր դեբյուտը նշեց օգոստոսի 12-ին՝ Գերմանիայի սուպերգավաթի Բավարիայի դեմ խաղում, սակայն այս խաղում Այնտրախտը պարտվեց 5-0 հաշվով։


== Միջազգային կարիերա ==
Ռյոնովը ներկայացրել է Դանիան բոլոր տարիքային երիտասարդական հավաքականներում։ Դանիայի ազգային հավաքական առաջին անգամ հրավիրվեց 2016 թվականի մարտի 9-ին՝ Իսլանդիայի և Շոտլանդիայի դեմ խաղերի համար, սակայն այս խաղերում խաղադաշտ դուրս չեկավ։ Ազգային հավաքականի կազմում իր դեբյուտը նշեց 2016 թվականի օգոստոսի 31-ին՝ Լիխտենշտայնի դեմ ընկերական խաղում։ 2018 թվականի մայիսին Ռյոնովը ընդգրկվեց Դանիայի՝ աշխարհի առաջնության համար վերջնական կազմում։ Առաջնությունում նա չանցկացրեց ոչ մի հանդիպում, իսկ Դանիան դուրս մնաց 1/8 եզրափակչում՝ հետխաղյա 11-մետրանոցների հարվածաշարում պարտվելով Խորվաթիային։


== Կարիերայի վիճակագրություն ==


=== Ակումբային վիճակագրություն ===
2018 թվականի օգոստոսի 22-ի դրությամբ


=== Միջազգային վիճակագրություն ===
2018 թվականի օգոստոսի 22-ի դրությամբ


== Նվաճումներ ==


=== Ակումբային ===
Բրոնդբյու

Դանիայի գավաթ․ 2017–18


=== Անհատական ===
Հորսենսի տարվա լավագույն ֆուտբոլիստ․ 2012–13


== Ծանոթագրություններ ==


== Արտաքին հղումներ ==
Ռյոնովի պաշտոնական Ինստագրամի էջը
Ռյոնովը transfermarkt-ում
Ռյոնովը soccerbase.com-ում
Ռյոնովը WhoScored.com կայքում
Ռյոնովը ՈՒԵՖԱ-ի պաշտոնական կայքում
Ռյոնովը ՖԻՖԱ-ի պաշտոնական կայքում(չաշխատող հղում)